PTTEP เซ็นร่วมมือทางธุรกิจเครือ Oman Oil หวังหาโอกาสร่วมทุนสำรวจน้ำมัน-ก๊าซ
PTTEP เซ็นร่วมมือทางธุรกิจเครือ Oman Oil หวังหาโอกาสร่วมทุนสำรวจน้ำมัน-ก๊าซ
11 ก.ค. 2559

นายสมพร ว่องวุฒิพรชัย ประธานเจ้าหน้าที่บริหารและกรรมการผู้จัดใหญ่ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า บริษัทลงนามบันทึกความเข้าใจร่วมกับ Oman Oil Company Exploration and Production LLC (OOCEP) เพื่อสร้างความร่วมมือทางธุรกิจและโอกาสการลงทุน โดยจะมีการแลกเปลี่ยนข้อมูลและประสบการณ์ในการสำรวจและผลิตปิโตรเลียม ก่อให้เกิดประโยชน์ร่วมกันทั้งสองบริษัท
พิธีลงนามจัดขึ้นเมื่อวันที่ 10 กรกฎาคม 2559 ณ สำนักงานใหญ่ของ Oman Oil Company S.A.O.C. (OOC) ซึ่งเป็นบริษัทน้ำมันแห่งชาติประเทศโอมาน และเป็นบริษัทแม่ของ OOCEP ซึ่งสาระสำคัญของการลงนามจะเป็นการแลกเปลี่ยนข้อมูลและประสบการณ์การทำงานร่วมกันในพื้นที่สำรวจและผลิตปิโตรเลียมที่ทั้งสองบริษัทมีความสนใจ
“ความร่วมมือระหว่าง ปตท.สผ. กับ OOCEP ครั้งนี้เกิดขึ้น ซึ่ง ปตท.สผ. ได้ดำเนินธุรกิจในประเทศโอมานมาเป็นเวลากว่า 10 ปี และมีความตั้งใจที่จะแสวงหาความร่วมมือทางธุรกิจรวมถึงโอกาสในการลงทุนเพิ่มเติม เพื่อให้เกิดประโยชน์ร่วมกันทั้งต่อประเทศโอมานและประเทศไทย”นายสมพร กล่าว
ภายใต้บันทึกความเข้าใจนี้ OOCEP และ ปตท.สผ. จะพิจารณาโอกาสในการลงทุนร่วมกันในธุรกิจสำรวจน้ำมันและก๊าซฯ รวมทั้ง หารือกันในธุรกิจที่ทั้งสองบริษัทมีความสนใจเพื่อการลงทุนใหม่ๆ
                